Rådets konklusioner

af 14. oktober 2002

om Revisionsrettens særberetning Nr. 2/2002 om fællesskabshandlingsprogrammerne Socrates og Ungdom for Europa

(2002/C 253/01)

1. Rådet udtrykker tilfredshed med forelæggelsen af særberetningen om fællesskabshandlingsprogrammerne Socrates (1995-1999) og Ungdom for Europa (1995-1999) og har nøje mærket sig dels Rettens bemærkninger og anbefalinger, dels de svar fra Kommissionen, som er vedlagt beretningen.

2. Mere specielt har Rådet noteret sig følgende:

- programmerne har bidraget til at styrke samarbejdet mellem de forskellige aktører på uddannelsesområdet i Den Europæiske Union og i de øvrige deltagerlande og har givet unge mulighed for at deltage i multikulturelle udvekslingsaktioner

- kritikken af programmernes udformning, herunder navnlig Socrates-programmets komplekse karakter, og den manglende synergi mellem programmets aktioner og med andre fællesskabsprogrammer

- for så vidt angår de centraliserede aktiviteter blev der peget på en række mangler i arbejdsgangen på kontorerne for faglig bistand (KFB), specielt med hensyn til regnskabsføringen

- for så vidt angår de decentraliserede aktioner, var der et presserende behov for at skabe klarhed om de nationale kontorers retlige status og tackle spørgsmålet om deres mangel på ressourcer

- forsinkelser og utilstrækkelig styring i forbindelse med programmernes gennemførelse

- forsinkelser og mangler i evalueringsprocessen.

3. For så vidt angår Revisionsrettens beretning og Kommissionens svar, erkender Rådet, at der i forbindelse med udformningen af de nuværende fællesskabshandlingsprogrammer Socrates (2000-2006) og Ungdom for Europa (2000-2006) er foretaget en lang række forbedringer med hensyn til sammenhæng, læsbarhed, tilgængelighed og administrative procedurer. I det nuværende Ungdom for Europa-program er en række løsrevne aktioner blevet rationaliseret, og i det nuværende Socrates-program, der stadig har en ret kompliceret opbygning, er mange af det foregående programs mangler i forbindelse med administration og gennemførelse blevet afhjulpet.

4. For så vidt angår KFB, noterer Rådet sig de reformer, der er på vej, idet Kommissionen foreslår at erstatte KFB'erne med gennemførelsesorganer, som den har direkte kontrol med i overensstemmelse med en rammeforordning.

5. Med hensyn til de nationale kontorer noterer Rådet sig de forbedringer, der er indført i de nuværende programmer, således at pligterne og ansvaret er blevet entydigt placeret for både Kommissionens og de nationale myndigheders vedkommende (f.eks. kontraktforhold inden for en fast defineret retlig ramme), samt at der er planer om yderligere forbedringer i fremtiden.

6. Rådet understreger, at Fællesskabets indsats på områder som uddannelse og ungdom er en hovedhjørnesten i forbindelse med skabelsen af et europæisk vidensområde dels gennem udviklingen af en europæisk dimension i uddannelsen og erhvervsuddannelsen (med særligt henblik på de fremtidige mål for uddannelsessystemerne i Europa for 2010) og dels gennem etableringen af et europæisk samarbejdsområde om ungdomspolitik baseret på ikke-formel og uformel læring.

7. Rådet ser derfor frem til udarbejdelsen af den nye generation af fællesskabstiltag inden for uddannelse, erhvervsuddannelse og ungdom, som kan baseres på de indvundne erfaringer, som er klart og sammenhængende opbygget, som undgår at gøre programmerne unødigt komplicerede, og som er brugervenlige for målgrupperne. Disse tiltag vil formentlig sammen med andre initiativer, navnlig et detaljeret arbejdsprogram for opfølgning af uddannelsessystemernes mål i Europa, bidrage til etableringen af et europæisk vidensområde og til at opfylde det strategiske mål, der er opstillet i konklusionerne fra Det Europæiske Råds møde i Lissabon om, at EU skal blive den mest dynamiske videnbaserede økonomi i verden.